Preşedintele PSD spune că, după ce s-a întors din vizita în Statele Unite, nu a înţeles exact ce vrea Guvernul să facă în privinţa ordonanţelor pentru graţiere şi modificarea codurilor penale. El susţine că aşteaptă de la premier şi ministrul Justiţiei clarificări. Liviu Dragnea spune că nu a vorbit cu cei doi despre acest subiect şi nici nu o va face.

Toma Petcu, reporter Digi24: În privinţa ordonanţelor, luaţi în calcul angajarea răspunderii Guvernului?

Liviu Dragnea, preşedintele PSD: Eu nu sunt la Guvern.

Toma Petcu, reporter Digi24: Ştiu că nu sunteţi la Guvern şi...

Liviu Dragnea, preşedintele PSD: Nu, vorbesc foarte serios. În subiectul ăsta trebuie să vorbiţi cu Guvernul. Cu premierul şi cu ministrul Justiţiei. Şi eu m-am uitat cu foarte multă curiozitate, după ce m-am întors din America, n-am înţeles foarte mult, exact ce vor să facă, aştept şi eu să văd totuşi o linie clară. Nici nu am vorbit cu ei şi nici nu vreau să vorbesc cu ei acest lucru.

Toma Petcu, reporter Digi24: În privinţa demersului preşedintelui, legat de referendum, aţi primit solicitarea?

Liviu Dragnea, preşedintele PSD: Mâine în Biroul Permanent Reunit o repartizăm la Comisia Juridică, o să le dăm termen maxim o săptămână, în aşa fel încât să ne încadrăm în cele 20 de zile de răspuns.

Toma Petcu, reporter Digi24: Deci, veţi da (Parlamentul – n.r.) un punct de vedere.

Liviu Dragnea, preşedintele PSD: Bineînţeles.

Metadatele proiectului de OUG pentru grațiere, publicat miercuri (18 ianuarie - n.r.) pe site-ul Ministerului Justiției, scot la iveală un detaliu important, scrie cursdeguvernare.ro citat de News.ro. Forma finală a proiectului de Ordonanţă de Urgenţă privind graţierea a trecut printr-un calculator de la cabinetul liderului PSD Liviu Dragnea, la autor fiind trecut numele “anca.spiridon”.

Ministerul Justiției organizează luni, 30 ianuarie, o dezbatere publică pe tema proiectelor de ordonanță de urgență referitoare la grațiere și modificarea Codului penal, însă încăperea în care au loc discuțiile are doar 50 de locuri.

Ordonanţele de urgenţă privind graţierea şi modificarea codurilor penale nu vor fi retrase. După consultările publice, ministrul Justiţiei va anunţa în ce formă vor fi acestea adoptate: ordonanţă de urgenţă, asumarea răspunderii sau lege.

Citiţi şi:

Presă: Ordonanța grațierii, scrisă de o angajată a lui Liviu Dragnea

Dezbateri publice privind ordonanțele grațierii și Codului penal într-o sală cu 50 de locuri

CSM, aviz negativ pentru proiectele de ordonanță privind grațierea și modificarea codurilor penale

Cui ar servi redefinirea abuzului în serviciu?